Prezidentka udelila podmienečnú milosť matke štyroch maloletých detí

[bookmark: _GoBack]Prezidentka Zuzana Čaputová udelila 23. júla 2021 podmienečnú milosť 29-ročnej žene G. C., ktorá bola v roku 2015 súdom právoplatne odsúdená za spáchanie prečinu zanedbania povinnej výživy na trest odňatia slobody v trvaní 1 rok.  
V období rokov 2014-2015 spôsobila dlh na výživnom vo výške 416 Eur. Prechádzala v tom čase zložitým obdobím v osobnom i pracovnom živote. Nemala dostatok finančných prostriedkov na uhradenie výživného na svoje najstaršie dieťa. Po výraznom zlepšení svojej rodinnej i finančnej situácie odsúdená doplatila celý svoj dlh na výživnom a v súčasnosti plní svoju vyživovaciu povinnosť načas a v stanovenej výške. 
Odsúdená je matkou štyroch maloletých detí, z ktorých najmladšie má 11 mesiacov.               O svoje deti sa riadne stará. Žiadosť o milosť pre G. C. podal jej manžel, ktorý rodinu zabezpečuje najmä finančne. Pracuje v cudzine a v prípade nástupu odsúdenej na výkon zvyšku trestu odňatia slobody by len ťažko vedel zabezpečiť osobnú starostlivosť o deti, ktoré sú ešte v útlom veku. 
Z uloženého trestu odňatia slobody G. C. doposiaľ vykonala viac ako mesiac. Od spáchania skutku v roku 2015 vedie bezúhonný život. V súčasnosti nie je trestne stíhaná a nespáchala ani priestupok. Ďalší výkon trestu odňatia slobody sa v jej prípade javí ako neúčelný a mal by veľmi nepriaznivý dopad na jej maloleté deti.                                                                                                                                                                                                                                                                                                                                                                               
Prezidentka Slovenskej republiky najmä v záujme zabezpečenia riadnej starostlivosti o maloleté deti odpustila odsúdenej nevykonaný zvyšok trestu odňatia slobody v trvaní necelých 11 mesiacov pod podmienkou, že po dobu 1 roka odo dňa udelenia milosti nespácha úmyselný trestný čin.                                                                                                                                                                                                              
Prezidentka pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku. 
                                                                                                                                                                                       
 

 

   
 

